บาทเปิด 32.80/84 บาทต่อดอลลาร์ แนวโน้มแข็งค่า
เงินบาทเปิดตลาด 32.80/84 บาทต่อดอลลาร์ แนวโน้มกลับมาแข็งค่า หลังบาทอ่อนสวนทางภูมิภาคจากตัวเลขส่งออกติดลบในรอบ 19 เดือน
24 ต.ค. 2561

เงินบาทเปิดตลาด 32.80/84 บาทต่อดอลลาร์ แนวโน้มกลับมาแข็งค่า หลังบาทอ่อนสวนทางภูมิภาคจากตัวเลขส่งออกติดลบในรอบ 19 เดือน
นักบริหารเงินจากธนาคารกรุงเทพ เปิดเผยว่า เงินบาทเช้านี้เปิดตลาดที่ระดับ 32.80/84 บาท/ดอลลาร์ อ่อนค่าจากเย็นวันจันทร์ที่ปิดตลาดที่ระดับ 32.77 บาท/ดอลลาร์
วันนี้แนวโน้มเงินบาทมีโอกาสจะกลับแข็งค่าขึ้นเมื่อเทียบกับดอลลาร์สอดคล้องกับสกุลเงินอื่นๆ ในภูมิภาค หลังจากที่เมื่อวันจันทร์เงินบาทปรับตัวอ่อนค่าสวนทางภูมิภาค ซึ่งส่วนหนึ่งเป็นผลมาจากที่การส่งออกของไทยในเดือนก.ย.61 ติดลบเป็นครั้งแรกในรอบ 19 เดือน
"เมื่อวันจันทร์บาทเราอ่อนค่าสวนทางภูมิภาค อาจเป็นเพราะส่งออกติดลบ แต่วันนี้ดูแนวโน้มแล้วบาทน่าจะเคลื่อนไหวสอดคล้องภูมิภาค คือแข็งค่าขึ้น" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.60-32.90 บาท/ดอลลาร์